Opeth
Opeth — შვედური პროგრესული მეტალ-ჯგუფი სტოკჰოლმიდან, რომელიც 1990 წელს ჩამოყალიბდა. მიუხედავად იმისა, რომ ჯგუფმა განიცადა არაერთი ცვლილება შემადგენლობაში, ვოკალისტი, გიტარისტი და სიმღერების ავტორი მიკაელ ოკერფელდტი ჯგუფის მთავარ მამოძრავებელ ძალად რჩებოდა წლების განმავლობაში. ჯგუფის სტილი მათთვის ჩვეულებრივ გრძელ კომპოზიციებში აერთიანებს ელემენტებს პროგრესული მეტალიდან, ჯაზიდან, ბლუზიდან, კლასიკური და ხალხური მუსიკიდან. ბლეკ და დეზ-მეტალის გავლენა განსაკუთრებით შესამჩნევია მათი შემოქმედების ადრეულ პერიოდში. მრავალი მათი სიმღერა შეიცავს აკუსტიკური გიტარის პარტიებს და ძლიერ დინამიკურ გადასვლებს, ვოკალს გროულინგითა და სუფთა ვოკალს. ჯგუფი იშვიათად მართავდა კონცერტებს პირველი ოთხი ალბომის მხარდასაჭერად, თუმცა დაწყებული მათი პირველი მსოფლიო ტურნედან, რომელიც მოაწყვეს 2001 წლის ალბომის Blackwater Park გამოსვლის შემდეგ, მათ რამდენიმე მსხვილი მსოფლიო ტურნე გახსნეს. ჯგუფმა გამოუშვა ათი სტუდიური ალბომი, სამი საკონცერტო DVD, სამი საკონცერტო ალბომი (მათგან ორი DVD-ზეც) და ორი სასაჩუქრე ყუთი. სადებიუტო ალბომი Orchid 1995 წელს გამოუშვეს. მიუხედავად იმისა, რომ მათი მერვე სტუდიური ალბომი, Ghost Reveries, საკმაოდ პოპულარული იყო აშშ-ში, კომერციულ წარმატებას ჯგუფმა მხოლოდ 2008 წლის რიგით მეცხრე სტუდიური ალბომის, Watershed, გამოშვების შემდეგ მიაღწია, რომელმაც დაიკავა ოცდამესამე ადგილი ბილბორდ 200-ში და ფინური ჩარტების სათავეებში მოექცა გამოშვებიდან პირველსავე კვირას.